**ELŐTERJESZTÉS**

**Szombathely Megyei Jogú Város Közgyűlésének 2025. szeptember 29-i ülésére**

**Javaslat a Városháza műszaki állapotával kapcsolatos végleges döntések meghozatalára**

A Szombathelyi Városháza tervezése és építése 1976-tól 1983-ig zajlott, az épület átadása óta eltelt időben kisebb felújítások készültek, komplex, szerkezetekre is kiterjedő vizsgálat karbantartás nem történt.

Az Önkormányzat 2024. augusztusában elkészíttette a Városháza épületének komplex szerkezeti felülvizsgálatát. A felülvizsgálat célja az épület szerkezeti hibáinak feltárása, a hibajavítások időbeli szükségességének, és becsült költségeinek meghatározása volt. A vélemény értelmében kimondható, hogy az épület szerkezetileg a korának megfelelő állapotban van, viszont a műkő díszítő elemek és a bordázott burkolatok baleset veszélyességi szempontból sürgős beavatkozást igényelnek.

Szombathely Megyei Jogú Város Közgyűlése a 211/2025.(VI.19.) számú Kgy. határozatában megismerte a Városháza épületének tartószerkezeti felújítására, illetve a balesetveszély megelőzéséhez, elhárításához szükséges munkálatokra vonatkozó kiviteli terveket, és azokat elfogadta. A Közgyűlés felhatalmazta a Jegyzőt, hogy az előterjesztésben első körben meghatározott kivitelezési munkákra vonatkozó feltételes közbeszerzési eljárás lefolytatásáról gondoskodjon azzal, hogy négy részajánlati kör kerüljön kiírásra, az alábbiak szerint:

balesetveszélyes állapot elhárítása a földszinti, az 1., 2., és 7. emeleti bordázott falburkolat, a földszinti magasjárda, valamint a virágládák elbontásával;

a 3-6. emeleti műkőelemek rögzítése;

az 1. emeleti terasz helyreállítása, valamint a földszinti magasjárda helyének helyreállítása;

a földszinti, az 1., 2., és 7. emeleti homlokzatok helyreállítása.

A Közgyűlés felkért arra, hogy az eljárás eredményét terjesszem a Közgyűlés elé, amely alapján a Közgyűlés végleges döntést hoz az eljárás lezárásáról.

A fentiek alapján tájékoztatom a Tisztelt Közgyűlést, hogy a „Szombathelyi Városháza tartószerkezeti felújítása” tárgyú feltételes közbeszerzési eljárás keretén belül beérkező ajánlatok bontása megtörtént, az ajánlattételi felhívásban előírt határidőig 6 db ajánlat érkezett be az alábbiak szerint:

|  |  |  |  |  |
| --- | --- | --- | --- | --- |
|  | **Beérkezett ajánlatok** | | | |
| **Vasi Bádogos Kft.**  9761 Táplánszentkereszt, Park u. 15/A.  adósz.: 13519917-2-18 | | **H-V Vízprojekt Kft.**  9700 Szombathely, Alsóhegyi u. 44.  adósz.: 32463743-2-18 | |
| nettó HUF | bruttó HUF | nettó HUF | bruttó HUF |
| **1. részajánlati kör**  Balesetveszélyes állapot elhárítása a földszinti, az 1., 2., és 7. emeleti bordázott falburkolatok, a földszinti magasjárda, valamint a virágládák elbontása | 100 541 625 | 127 687 864 | **85 829 051** | 109 002 895 |
| **2. részajánlati kör**  1. emeleti terasz helyreállítása, valamint a földszinti magasjárda helyének helyreállítása | **41 361 719** | 52 529 383 | 54 569 571 | 69 303 355 |
| **3. részajánlati kör**  a földszinti, az 1., 2., és 7. emeleti homlokzatok helyreállítása | 98 287 687 | 124 825 362 |  |  |
| **4. részajánlati kör**  3 – 6. emeleti műkőelemek rögzítése | 54 441 302 | 69 140 454 |  |  |

A fentiek alapján megállapítható, hogy a tervezői költségbecslés közel reális piaci árat mutat, mivel az 1. és 2. részajánlati körben beérkezett nyertes ajánlatok a tervezői költségbecslés alatt vannak. A becslés az 1. körben kiírt munkákra nettó 89.930.748,- Ft, a 2. körben 44.221.571,- Ft.

Az eljárásban Ajánlatkérő a közbeszerzésekről szóló 2015. évi CXLIII. törvény 75. § (6) bekezdés alapján a Kbt. 75. § (2) bekezdés e) pontját alkalmazta, melynek értelmében a beérkezett ajánlatok alapján kizárólag az 1. és a 2. részajánlati körök nyilváníthatóak eredményesnek, mert a 3. és 4. körben két ajánlat helyett csupán egy érvényes ajánlat érkezett.

A munkák elvégzéséhez szükséges még építési műszaki ellenőr megbízása is, melynek becsült költsége a beérkezett indikatív ajánlatok alapján az 1. részajánlati körben szereplő munkák elvégzésére bruttó 1.900.000,- Ft.

Jelenleg a munkák elvégzésére csak részben áll rendelkezésre forrás, Szombathely Megyei Jogú Város Önkormányzatának 2025. évi költségvetésében bruttó 81.204.000,- Ft fedezet szerepel. A legkedvezőbb ajánlat alapján a felújítási munkák 1. ütem szerinti elvégzéséhez bruttó 110.902.895,- Ft szükséges.

A tartószerkezeti szakértő korábbi véleményét 2025. július 7-én kelt nyilatkozata értelmében annyival egészítette ki, hogy a 4. részben tervezett 3 – 6. emeleti műkőelemek szerkezeti megerősítése folyamatos felülvizsgálat mellett időben kitolható. A szakértő és a tervezők szerint a fenti ütemekben részletezett helyreállítás hosszú távon nem odázható el.

Mindezek alapján a javaslatom az alábbi:

Az 1. részajánlati körben a felújítási munkák 1. ütemére (sürgős beavatkozás: balesetveszélyes állapot elhárítása a földszinti, az 1., 2., és 7. emeleti bordázott falburkolatok, a földszinti magasjárda, valamint a virágládák elbontása) javaslom a nyertes Ajánlattevővel a vállalkozási szerződés megkötését, valamint a műszaki ellenőr beszerzését.

Javaslom továbbá, hogy az 1. ütem kivitelezéséhez és műszaki ellenőrzéséhez szükséges 29.698.895,- Ft összegű forrást biztosítson Szombathely Megyei Jogú Város Önkormányzatának Közgyűlése.

A 2. részajánlati körben a felújítási munkák 2. ütemének (1. emeleti terasz helyreállítása, valamint a földszinti magasjárda helyének helyreállítása) megvalósítására az Önkormányzat költségvetésében jelenleg nem áll rendelkezésre fedezet, ezért a 2. rész vonatkozásában a szerződést a vonatkozó közbeszerzési szabályok értelmében felfüggesztő hatállyal kell megkötni. A szerződés hatálybalépésének feltétele, a szükséges fedezet biztosítása, ennek hiányában a szerződés nem tud hatályba lépni.

Kérem a Tisztelt Közgyűlést az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. szeptember 19.**

**/: Dr. Nemény András :/**

**Határozati javaslat**

**……../2025. (IX.29.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a Városháza műszaki állapotával kapcsolatos végleges döntések meghozatalára” című előterjesztést, és az alábbi döntéseket hozta:

1. A Közgyűlés megismerte a „Szombathelyi Városháza tartószerkezeti felújítása” tárgyú munkálatokra vonatkozó feltételes közbeszerzési eljárás eredményét, és az eljárás 1. részajánlati körének eredményes lezárása érdekében biztosítja a megvalósításhoz szükséges bruttó 29.698.895,- Ft hiányzó összeget, amelyen felül a Közgyűlés további költségvetési forrást nem biztosít. A Közgyűlés felhatalmazza a Polgármestert, hogy a nyertes Ajánlattevővel az 1. részajánlati körben szereplő felújítási munkákra kösse meg a vállalkozási szerződést.
2. Amennyiben a 2. rész tekintetében a vállalkozási szerződés nem lép hatályba, úgy a Közgyűlés felhatalmazza a Polgármestert, hogy 2026. évben a 2. és 3. építési ütemekre vonatkozó kivitelezési munkákra összevont, egy körben meghirdetett közbeszerzési eljárás lefolytatásáról gondoskodjon az önkormányzat 2026. évi költségvetésében rendelkezésre álló előirányzat terhére.
3. A további munkák elvégzéséről külön előterjesztés alapján, a tartószerkezeti szakvélemény és a város költségvetési helyzetétől függően hoz döntést a Közgyűlés.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Lajos Tibor a Gondnoksági Iroda vezetője)

**Határidő: 1. pont:** azonnal

**2. pont:** 2026. április 30.

**3. pont:** folyamatos